《张德夫园亭八咏·兼远》
宋代·王炎

若人胸次中，自有万人敌。
胡不筹前箸，时清偃金革。
婆娑林壑间，亦自适其适。
凭高着胡床，千里献物色。
稻畴{墓土换石}局方，指数皆历历。
海山疑有无，云树半明没。
高怀安在哉，流目送鸿翼。
冷笑蚁垤卑，逼仄复逼仄。
淋漓呼酒徒，挥洒延墨客。
不记訾家洲，休赋云梦泽。
何当从公游，汗漫挥八极。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。